În ultimele trei luni Serviciul de Telecomunicații Speciale (STS) a achiziționat, în mai multe valuri, echipamente pentru monitorizarea alegerilor din 2024.
STS mai are încă trei loturi de astfel de echipamente de achiziționat. Principalul motiv pentru care se fac aceste achiziții este acela că tabletele utilizate la alegerile din 2020 s-au stricat.
Suma plătită pentru cele patru contracte subsecvente la acordurile-cadru referitoare la achiziția de tablete pentru monitorizarea alegerilor din 2024 atribute deja ajunge, conform datelor oficiale publicate pe SEAP (Sistemul Electronic al Achizițiilor Publice), la 1.124.236.727,5 lei fără TVA, adică la 23.313.617,9 euro, scrie Jurnalul.ro.
Loturile 3, 4 și 5 ale aceluiași contract, în valoare însumată de încă 1,3 milioane de euro, nu au făcut, până acum, obiectul atribuirii unor contracte subsecvente, mai arată sursa citată.
Publicația citată a scris, încă de la mijlocul lunii februarie a acestui an, despre faptul că Serviciul de Telecomunicații Speciale înlocuiește tabletele electronice pe care le-a utilizat în 2020 și anterior, prin care monitorizează prezența la vot, în pregătirea alegerilor care au loc în anul 2024.
Conform caietului de sarcini „produsele care fac obiectul acestei achiziții sunt echipamente de tip tablete și accesorii aferente, care să permită asigurarea interfeței cu Sistemul Informatic de Monitorizare a Prezenței la Vot și pentru dezvoltarea aplicațiilor la nivelul Serviciului de Protecție și Pază”.
STS mai precizează, în acest caiet de sarcini, că, în prezent, instituția dispune „de un număr semnificativ de terminale mobile de tip tabletă”, dar care „fie sunt defecte și nu mai pot fi reparate, fie reparația nu se justifică din punct de vedere economic”.
În România, în 2024, vor fi organizate patru scrutinuri. Două dintre acestea, alegerile locale și alegerile europarlamentare se vor desfășura în data de 9 iunie, dup ce guvernul a decis să le comaseze.
Urmează un nou scrutin în septembrie, când se vor desfășura alegerile prezidențiale pentru care sunt prevăzute două date. Data de 15 septembrie pentru primul tur, respectiv cea de 29 septembrie pentru cel de-al doilea tur, în cazul în care acesta va fi necesar pentru a se decide succesorul lui Klaus Iohannis la Cotroceni.
În fine, alegătorii români vor mai fi chemați la urne în decembrie pentru alegerile legislative, atunci când vor trebui să decidă cine sunt cei care vor alcătui noul parlament. Aceste alegeri vor fi organizate în data de 8 decembrie.